ธปท.เร่งกระจายธนบัตรที่ระลึกกันปัญหาเก็งกำไร
ธปท.แจงพยามกระจายธนบัตรที่ระลึกที่ยังพอมีเหลืออยู่ให้ธนาคารนำไปกระจายสู่ประชาชนให้เร็วที่สุด ส่วนหนึ่งเพื่อป้องกันการนำไปหาประโยชน์เก็งกำไรราคาธนบัตรที่ประชาชนมีความต้องการสูง
21 ต.ค. 2559

ธปท.แจงพยามกระจายธนบัตรที่ระลึกที่ยังพอมีเหลืออยู่ให้ธนาคารนำไปกระจายสู่ประชาชนให้เร็วที่สุด ส่วนหนึ่งเพื่อป้องกันการนำไปหาประโยชน์เก็งกำไรราคาธนบัตรที่ประชาชนมีความต้องการสูง 
นายวิรไท สันติประภพ ผู้ว่าการ ธนาคารแห่งประเทศ (ธปท.) กล่าวว่า ขณะนี้ธปท.ได้มีการประสานงานกับธนาคารพาณิชย์และธนาคารเฉพาะกิจของรัฐ(ธนาคารรัฐ)อย่างใกล้ชิด เพื่อทำการจัดสรรธนบัตรที่ระลึกบางรุ่นที่ยังพอมีเหลืออยู่ให้ธนาคารนำไปกระจายสู่ประชาชนที่ต้องการจ่ายแลกเพื่อนำไปเป็นที่ระลึกถึงพระบาทสมเด็จพระปรมินทรมหาภูมิพลอดุลยเดชให้มากที่สุด ส่วนหนึ่งเพื่อช่วยลดปัญหาการเก็งกำไร และจากการหาประโยชน์จากความต้องการธนบัตรที่ระลึกที่ประชาชนมีความต้องการสูงด้วย 
"ขณะนี้ธนบัตรที่ระลึกที่ธปท.เคยจัดพิมพ์ยังพอมีเหลืออยู่บ้างบางแบบ เช่น ธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 7 รอบ (84 พรรษา) 5 ธันวาคม 2554 ยังพอมีเหลืออยู่พอสมควร ประมาณหลักล้านฉบับ ซึ่งธปท.เราจะเร่งประสานกับธนาคารเพื่อกระจายธนบัตรออกไปให้ประชาชนได้จ่ยแลกเพื่อเก็บเป็นที่ระลึกต่อไป" นายวิรไทกล่าว
นายวิรไท กล่าวว่า อย่างไรก็ดีแม้ประชาชนจะมีความต้องการสะสมธนบัตรที่ระลึกสูง และมีความเข้าใจคลาดเคลื่อนกันไปบ้าง แต่ก็ยังไม่พบการนำเรื่องข้อมูลธนบัตรที่ระลึกไปสร้างความเสียหายที่ร้ายแรงแต่อย่างใด ส่วนการออกประกาศแจ้งเรื่องธนบัตรที่ใช้อยู่ในปัจจุบันยังใช้ได้ตามปกติไม่มีกำหนดอายุนั้น เนื่องจากต้องการสรางความเชื่อมั่นให้กับประชาชน เพราะเห็นตัวอยางในต่างประเทศที่พอมีการเปลี่ยนผ่านประชาชนอาจจะขาดความเชื่อมั่นในการใช้ธนบัตร ทำให้ธปท.ต้องการสร้างความชัดเจนในเรื่องนี้